(1852) ’ Die hertoge sweech al stille Ende en antwoirde noyt woert , Als hi den bode spreken hoirt ; Mer hi peinsde anders , sy u cont , Ende ontboet in corter stont Sinen raet altemale , Dien hi vertelde , wet wale , Van heer Arnoude dat bediet , Daer hy mede van den lande sciet Van Grimbergen , sijn bode ; Ende badt hem raet om Gode , Ende sijn eere verwaerde daer .Doen riet hem sijn raet vorwaer Dat hy vergaderde dorp ende stade , Ende hem ontdecte van sinen rade , Ende hoirde wat sire seyden toe ; Ende dairna dade alsoe , Als hem rieden sine baroene .Doen antworde die hertoge coene , Die men metten Baerde hiet ; Hi sprac : ‘ Ghi heeren , ic wille niet Anders dan bi uwen rade Wercken vroech noch spade .